Amerikaanse state doen weg met maskersArgieffoto ter illustrasie (Foto: Unsplash) Die Amerikaanse deelstaat New York gaan voortaan nie meer die dra van ’n gesigmasker binnenshuis verplig nie. Gesigbedekkings bly egter voorlopig nog verpligtend in New Yorkse skole terwyl die keuse voortaan by stede en sakeondernemings berus of hulle nog die dra van maskers binnenshuis wil vereis. Kathy Hochul, goewerneur van New York, het Woensdag aangekondig dat sy nié dié staat se streng binnenshuise maskermandaat vir sakeondernemings sal hernu wanneer dit Donderdag verstryk nie. Dít volg nadat verskeie deelstate Maandag hul planne onthul het om hul maskermandaat in binnenshuise plekke en skole op te hef. Covid-19-virusgevalle is aan die afneem in die VSA. Hochul het egter besluit om die dra van maskers by New Yorkse skole voorlopig nog te verplig totdat sy die situasie volgende maand hersien. New York toon sedert vroeg Januarie ŉ 96%-afname in bevestigde koronavirusgevalle en Hochul meen die staat neig in “ŉ baie, baie goeie rigting”. “Dit is hoekom ons nou ŉ nuwe fase in hierdie pandemie nader,” het sy aan verslaggewers gesê. Phil Murphy, goewerneur van New Jersey, het die weg gebaan toe hy aangekondig het dat kinders en personeel vanaf 7 Maart nie maskers in skole hoef te dra nie. Die goewerneur van Illinois, JB Pritzker, het besluit dat die dra van gesigsmaskers teen 28 Februarie nie meer in die meeste binnenshuise openbare plekke in dié staat benodig sal word nie hoewel die staat se maskermandaat vir skole nog sal geld. Kalifornië se mandaat vir binnenshuise maskers vir ingeënte inwoners sal op 15 Februarie eindig, maar ongeënte mense sal steeds maskers binnenshuis moet dra, het goewerneur Gavin Newsom besluit. Dít terwyl Oregon sy maskermandaat teen 31 Maart sal ophef. Delaware se mandaat verval al Vrydag hoewel die verpligte dra van maskers in klaskamers eers teen 31 Maart sal eindig.